Jonges wieg saam met 1950's-liedjies | Netwerk24
Jonges wieg saam met 1950's-liedjies
Forever Plaid ****
Met Tiaan Rautenbach en Danny Meaker.
Regisseur: Jaco van Rensburg
Hierdie pragproduksie is 'n huldeblyk aan een van die eerste boy bands in die wêreld: vier koel, ritmiese gomlastiek-lyf-ouens wat hul debuut wou gemaak het voor hul eerste gehoor. Dit was hulle nooit beskore nie, want 'n bus het in hulle vasgery op pad na hul eerste optrede, en al vier is op slag dood.
In hierdie lewensblye en seepgladde produksie kry hulle uit die hiernamaals die kans om ons te vermaak met die musiek wat hulle sou gesing het. Treffers uit die 1950's soos "Love is a Many Splendored Thing" en "Three Coins in a Fountain" is maar twee wat hulle in perfekte harmonie, oorgawe en uitstekend gechoreografeerde danstonele uitvoer. Die groepie beweeg soos energieke ontwerper-engele wat in vier verskillende stemme harmonieer.
Die regisseur Jaco van Rensburg verdien 'n pluimpie wat die produksie so onderhoudend geregisseer en beheer het, die gehoor ongedwonge betrek en vir die aansteeklike entoesiasme en opwinding sorg.
En dan is daar natuurlik die vier sangers, spesifiek Tiaan Rautenbach, wat sing asof hulle engeleharpe vir aardse instrumente verruil, diep uit hul hart.
Dit lyk dalk na 'n "outydse" produksie, maar jonges sal vind dat hulle ritmies saam beweeg op wieke van die lied! ("Matilda-a!")
Dié netjiese produksie word met entoesiasme aanbeveel en verdien ondersteuning, al is dit net om vir 'n uur aan beurtkrag, chaos en slegte nuus te ontvlug. As atmosferiese beligting al ooit vermelding verdien het, is dit hier. Dit is veral Sondagmiddagvermaak wat soos 'n loom massering van die siel voel.